11 Oktober 2011Idioom: Ek sien jou liewer op Bloksberg sit voor ek dit doen Betekenis: Ek weier om dit te doen. Vlieg na die duiwel. Waar kom dit vandaan? Dié Bloksberg bestaan werklik. Die uitdrukking het te make met Walpurgisnag. Dit is die aand voor Europese Meidag, wanneer al die hekse in die wêreld op sekere hoë plekke op aarde feesvier onder leiding van die duiwel, veral op die Brocken, die hoogste punt van die Harzberge in Duitsland. Hierdie spits staan in Afrikaans bekend as die Bloksberg. Om iemand soontoe te verwens is dus om hom in die middel van die hekse te wil hê – en dit kan kwalik ŉ rooskleurige toekoms voorspel.